ŉ Eerste op afslaanbof vir hoërskoolspelersFoto: Verskaf. ŉ Mens kan die opwinding in Dieter Snyders se stem hoor wanneer hy oor die komende naweek se hoërskoolgholf-aksie op die Wingatepark-buiteklub in Pretoria gesels. Want die Bridge the Gap-toernooi is nie sommer net ŉ hierjy storie nie; aikôna dit beloof om ŉ eerste vir Suid-Afrikaanse hoërskoolspelers te wees. Waarom, vra jy? Volgens Snyders sal dit die eerste hoërskooltoernooi in Suid-Afrika wees waarin amateurspelers ook hul stokke vir ŉ wentjek kan swaai. In ŉ neutedop – jou spaarvarkie sal glimlag as jy hierdie naweek onder die toptienspelers eindig. Die speler wat eerste eindig sal ŉ allemindige R11 000 ontvang, terwyl ŉ tiende plek jou R2 500 in die sak sal bring. “Hierdie inisiatief bemagtig ŉ jong en opkomende speler – veral wat die rentmeesterskap van sy finansies betref. Ek is ongelooflik opgewonde oor Sondag,” het Snyders gesê. Hy vertel dat die Suid-Afrikaanse gholflandskap ŉ bietjie sedert die begin van die jaar verander het. Amateurs kon – anders as in die geval van professionele spelers – nooit vir prysgeld speel nie. Foto: Verskaf. Sedert 1 Januarie 2022 kan amateurs egter in ŉ nulvoorgeekompetisie tot soveel as R15 000 in die sak steek en danksy die Bridge the Gap-inisiatief wil Snyders nie net poog om ŉ uiters suksesvolle en mededingende reeks op die been te bring nie, maar ook om die gaping tussen die professionele en amateuropset reeds op hoërskoolvlak te oorbrug. Daar is ook planne in die pyplyn om Sonskynreeks-spelers by die inisiatief te betrek. “ŉ Speler kan dan as’t ware ŉ hoërskoolleerder onder sy vlerk neem en hom of haar met betrekking tot die professionele gholfwêreld touwys maak.” So van skoolsterre gepraat; van die land se voorste jong spelers sal die naweek in Pretoria afslaan – van Keagan Crosbie en Joshua Koekemoer tot Fabrizio de Abreu en Kiera Floyd. Snyders is ongetwyfeld ’n man wat in sy droom glo en hy finansier die inisiatief uit sy eie sak. “Bridge the Gap bied vir entoesiastiese hoërskoolspelers die geleentheid om as amateurs in ’n professionele opset en omgewing aan ’n mededingende toernooi deel te neem. Dit is vir my ’n voorreg om hierby betrokke te wees en gholf moet uiteindelik die grootste wenner wees.” Datum: 16 Oktober 2022 Plek: Wingatepark-buiteklub Aflaantyd: 11:00 Prysgeld: Kontantpryse vir die toptienspelers. Die speler wat eerste eindig sal R11 000 ontvang, terwyl ŉ tiende plek jou R2 500 in die sak sal bring. Van die spelers wie se deelname bevestig is: Keagan Crosbie, Joshua Koekemoer, Fabrizio de Abreu, Marnu Lange, Dian Kruger, Wandré Snyman, Kiera Floyd, Bea Breedt en Lonique Jansen van Rensburg.